Reusepylstert uit militêre hawe geredDie reddingspan moes die vuil water durf om die pylstert te red. (Foto: Saambr) ŉ Span van uShaka Sea World het vroeg Maandagoggend ŉ reusepylstert gered nadat sy in die ou duikboothawe op Salisbury-eiland in Durban vasgesit het. Weens die omstandighede in dié hawe was die pylstert sedert verlede week Donderdag hier vasgekeer. Die span het bevestig dat die pylstert ŉ vroulike ronde lintstertstraal is wat ongeveer 150 kg weeg en sowat 3,3 m lank is. Die hawe is net sowat 3 m diep. Ann Kunz van die Suid-Afrikaanse vereniging vir mariene biologiese navorsing (Saambr)-tak in Durban sê die hawepolisie het hulle verlede week in kennis gestel dat ŉ groot pylstert in die spesifieke hawe vasgekeer is. “Aanvanklike pogings om die pylstert se toestand te ondersoek was onsuksesvol omdat die water te vuil en troebel was om die dier te sien,” sê sy. “Die hawepolisie het die pylstert egter deur die loop van die naweek dopgehou.” Die toestand van die water het eindelik Maandagoggend sodanig verbeter dat die reddingspan kon sien dat die pylstert nog lewe, hoewel sy steeds vassit. Die reddingspan het ŉ reeks toerusting, onder andere ŉ klein hyskraan wat op sy eie sleepwa gemonteer is, na die hawe toe gevat. (Foto: Saambr) Nadat al die toerusting opgestel is, het die span dit met hul duiktoerusting in die water gewaag. Hierdie spesie pylsterte word as kwesbaar beskou, aangesien hul bevolking aan’t die afneem is. “Hulle het die pylstert stadig op ŉ spesiaal ontwerpte draagbaar gelei voordat hulle haar met die hyskraan uit die water gehaal het,” sê Kunz. Die pylstert is die kort entjie na die aangrensende glybaan met die draagbaar gedra voordat sy weer in die see vrygelaat is. Dit is egter steeds nie duidelik hoe die pylstert haar in die vlak hawe bevind het nie. “Hoewel die toestande in die hawe nie ideaal was vir ons reddingspan nie, kon ons nie net toekyk hoe hierdie asemrowende dier in so ŉ klein en vuil stukkie water vergaan nie,” sê Jason Haxton, senior akwaris van die span. Salisbury-eiland, wat in Durban geleë is, is onlangs weer as ŉ vlootbasis gebruik nadat dit vir ŉ geruime tyd net as ŉ vlootstasie gefunksioneer het. “Ek is dankbaar vir die hawepolisie, die vloot en my kollegas wat mekaar bygestaan ​​het in hierdie unieke en goed uitgevoerde reddingsoperasie. “Hopelik bly sy [die pylstert] in die toekoms uit die moeilikheid!”